เครื่องบินรัสเซีย ปล่อยทิ้งผู้โดยสาร คาสนามบินภูเก็ต
สายการบินรัสเซียปล่อยนักท่องเที่ยวคาสนามบินภูเก็ต 3 ครั้งในสัปดาห์ อ้างมีปัญหากับบริษัทนำเที่ยว
29 ต.ค. 2565

สายการบินรัสเซียปล่อยนักท่องเที่ยวคาสนามบินภูเก็ต 3 ครั้งในสัปดาห์ อ้างมีปัญหากับบริษัทนำเที่ยว
นายสันติ ป่าหวาย ท่องเที่ยวและกีฬาจังหวัดภูเก็ต เปิดเผยว่า เมื่อวันที่ 24 ธ.ค. สายการบิน นอร์ดวินของรัสเซีย ซึ่งนำนักท่องเที่ยวชาวรัสเซียกว่า 100 คน เดินทางมายัง จ.ภูเก็ต ไม่สามารถนำเครื่องบินกลับได้ เนื่องจากมีปัญหาการเงินกับบริษัท เพกาส ซึ่งเป็นบริษัทนำเที่ยวที่เช่าเหมาลำนำนักท่องเที่ยวเดินทางมายังภูเก็ต ทำให้เจ้าหน้าที่ฝ่ายไทยต้องช่วยเหลือนำนักท่องเที่ยวกว่า 100 คน เข้าที่พัก
“ปัญหาที่เกิดขึ้นไม่ได้เกี่ยวข้องกับฝ่ายไทย หรือท่าอากาศยานไม่ยอมให้นำเครื่องขึ้น แต่บริษัทและสายการบินทั้งสองมีปัญหามาโดยตลอด ก่อนหน้านี้เมื่อวันที่ 16 ธ.ค.ที่ผ่านมา ก็มีเครื่องบิน 2 ลำ ขึ้นบินไม่ได้ บริษัท เพกาส ที่นำนักท่องเที่ยวเข้ามาก็อ้างว่ามีปัญหาการเงินกับสายการบิน แต่ก็ไม่ยอมบอกว่าเป็นปัญหาอะไร แต่ในที่สุดก็นำเครื่องบินเช่าเหมาลำมารับนักท่องเที่ยวเดินทางกลับได้ ส่วนเครื่องบินของสายการบินนอร์ดวินทั้งสองลำ ก็เดินทางออกจากท่าอากาศยานภูเก็ตไปแล้วเช่นกัน” นายสันติ กล่าว
นายสันติ กล่าวว่า ขณะนี้ได้ประสานการอำนวยความสะดวกให้กับนักท่องเที่ยวชาวรัสเซียชุดใหม่นี้แล้วทั้งหมด นอกจากจะจัดหาที่พักให้แล้วยังประสานเพื่อนำเครื่องบินเช่าเหมาลำจากสายการบินอื่นมารับผู้โดยสารทั้งหมดบินกลับรัสเซียในวันที่ 25 ธ.ค.นี้
นายสันติ กล่าวว่า หน่วยงานที่เกี่ยวข้องควรประสานกับทางการรัสเซียเพื่อทราบสาเหตุที่แท้จริง ซึ่งเจ้าหน้าที่ภูเก็ตพยายามสอบถามจากผู้เกี่ยวข้องก็ไม่ได้รับคำตอบที่ชัดเจน จึงไม่ทราบว่าเกี่ยวข้องกับวิกฤตค่าเงินรูเบิ้ลของรัสเซียหรือไม่